Imtella' Frar 1, 2021 Rapport: Fiorella Pace David Cilia Vincenti ilu jaħdem bħala patologu fi New Zealand għal dawn l-aħħar tmien snin. Meta sena ilu faqqgħet l-imxija tal-coronavirus, is-Sur Cilia Vincenti qal li fi New Zealand ittieħdu miżuri stretti ta' lockdown totali f'Marzu stess, għal xahar. Dan kien segwit minn sitt xhur ta' miżuri biex jitrażżan it-tixrid tal-virus u sostna li dan jidher li rrendi f'riżultati pożittivi. "Pero wara li għadda dan il-perjodu ta' żmien il-ħajja qisha reġgħet ġiet lura għan-normal, mhux għal kollox fis-sens li l-ajruporti hemm ir-restrizzjonijiet kbar. Ma jistgħux jiġu turisti, jistgħu biss jirritornaw ċittadini ta' New Zealand u t-turiżmu ħa skoss lura wkoll biha dil-problema. Pero apparti mill-ajruporti li kellhom jibqgħu magħluqin, il-ħajja ta' kuljum f'ċertu sens baqgħet għaddejja kważi għan-normal," saħaq il-patologu. Is-Sur Cilia Vincenti kompla jgħid li bil-fruntieri magħluqin, ħlief għaċ-ċittadini li jridu jerġgħu jidħlu fi New Zealand, min hu barrani u jgħix hemm qed iħoss in-nuqqas kbir taż-żjarat f'art twelidhom, minħabba li l-ivvjaġġar hu ristrett u b'diversi miżuri. Infatti, l-awtoritajiet qed jikkunsidraw iħallu l-fruntieri magħluqin sal-aħħar ta' din is-sena. David Cilia Vincenti qal li min-naħa l-oħra l-pajjiż żied f'dak li jissejjaħ turiżmu intern minħabba li ħafna ċittadini qed iżuru postijiet oħra fi New Zealand stess. B'71 każ biss attiv minn popolazzjoni ta' 5 miljun persuna, is-Sur Cilia Vincenti qal li din is-sitwazzjoni qed tippermetti li jiġu rilaxxati diversi restrizzjonijiet fosthom mhux tinżamm distanza soċjali u l-maskri ftit li xejn qed jintlibsu fi New Zealand. "Bħalissa m'hemmx bżonn distanza soċjali fi New Zealand. Għamilna ċertu żmien f'Marzu meta faqqgħet il-pandemija fejn iva konna nżommu distanza soċjali u lockdown, pero dawn l-aħħar sitt xhur, ħlief ġimgħatejn Auckland biss fejn kien hemm ftit każi, ma kellniex għalfejn inżommu d-distanza soċjali. Il-ħajja reġgħet lura għan-normal u l-maskri jintlibsu biss f'public transport jew ajruplani u ftit ħafna jilbsuhom. Il-maġġoranza tan-nies ma jilbsuhomx," spjega s-Sur Galea Vincenti. David Cilia Vincenti qal li fi New Zealand għandu ma bediex jingħata t-tilqim kontra l-coronavirus. Spjega li l-pjan hu li dan jibda jingħata f'April li ġej fejn l-ewwel se jitlaqqmu l-ħaddiema tal-kura tas-aħħa, warajhom il-persuni vulnerabbli, u mbagħad f'Lulju tibda titlaqqam il-bqija tal-popolazzjoni.